F. Mikloško, poslanec: (2010-03-10):
Dámy a páni, tu je nejaký komplex z Maďarov. My sme mali ako národ komplexy z Čechov a kde sme mohli tam sme sa s nimi naťahovali, doťahovali. Ešte do dnešného dňa to pretrváva v športe. Našťastie, chvála Pánu Bohu, sa toho už zbavujeme, pretože sme už pár razy nabili Čechov. A rovnako máme dneska komplex voči Maďarom, voči Maďarom, s ktorými sme boli v jednom súštátí a tak ďalej a tak ďalej. Dámy a páni, túto fóbiu, tento komplex, je mi ľúto, že to musím povedať, zvlášť nesie v sebe Slovenská národná strana. A teraz prídem k tomu podstatnému. Páni poslanci, kresťania a národovci, minulý týždeň sme preberali zákon pani poslankyne Muškovej a pani poslankyne Tóthovej. V tomto zákone zaznel pozmeňujúci návrh pána poslanca Hrušovského, ktorý by na Slovensku zlikvidoval zriadenie megakasína, megacentra Metropolis. Dámy a páni, 4 hlasy chýbali, aby toto megakasíno sme tu zastavili. A preto, že pri 4 hlasoch môžem hovoriť o osobnej zodpovednosti ľudí, ktorí sa tu hlásia, že sú národní, kresťanskí a neviem čo, tak dovoľte, aby som práve strane SNS povedal, jediný poslanec Rydlo hlasoval za to, aby to megakasíno tu nebolo. Poslanci Dubravay, Izák, Belásová, Ďuračka, Belousovová, Damborská, Pučík, Šaško, Gajdošík, Chrbet, Rafaj, Švidroň, Vestenický, všetci ste sa zdržali hlasovania, čím ste umožnili, aby TriGranit, megakasíno tu existovalo. Páni poslanci Líška Jozef, Slota Ján, Chelemendik Sergej, ste tu vôbec neboli. Dámy a páni, megakasíno, TriGranit, Metropolis má zelenú. Pozrime si na internete, kto je to megakasíno, kto je to TriGranit. Jeho hlavné sídlo znie: Budapešť, Váci útca 3 (Budapest, Váci útca három). Dámy a páni, výkonný výbor manažmentu tvoria Demján Sándor, ako druhý Nyúl Sándor, tretí Szabó Zsolt, štvrtý Ágházi Gyula, piaty Bartha Ferenc, šiesty Török Árpád a siedmy Simon Bayley, viceprezidenti TriGranitu sú Otto Blau, Lőrincze Péter, Zászlós Gábor, Davor Stern a Székely Árpád. Dámy a páni, „cudzie nechceme, svoje si nedáme“. Maďarské peniaze, tie nesmrdia, pravda, pani Belásová, nesmrdia, forintíky nesmrdia, kľudne. Páni kresťania, politici, pani Belousovová, 4 hlasy vtedy chýbali. Boli ste to vy, Rafael Rafaj, pán Dubravay a ešte štvrtý, povedzme, pán Zelník, ten nehlasoval, 4 hlasy chýbali a maďarské peniaze by tu neboli. To vám nevadí. Lovášiky maďarské nesmrdia, pravda, pán Slota. (Hlasy z pléna.) Lovášiky maďarské vám nevadia. Kresťania, nacionárodniari, vôbec vám nevadia maďarské peniažky. (Reakcia z pléna.) Samozrejme, najmä keď tečú peniažky. Ale to, že toto megakasíno tu zaprasí všetko, že tu budú drogy... (Hlasy z pléna.) Dámy a páni, bohužiaľ, tam s tým lietadlom nemôžeš doletieť, priateľu, tam to nejde. Do Chorvátska to ide kedykoľvek, aj bez povolenia. (Neustále hlasy z pléna.) Pani kolegyňa, ste pekne oblečená dnes, len keby ste ma tu nevyrušovali, lebo ste hlasovali za megacentrum, posunuli ste maďarské peniaze sem. (Hlasy z pléna.) Venujme sa téme. Dámy a páni, vy ste národniari vždy, pokiaľ ide o vaše heslá, veľké reči, tanky ap., ale pokiaľ ide o peniaze, tam ste internacionalisti. Nie je Váci útca 3 žiadny problém, Budapešť žiadny problém, Sándor jeden, druhý, tretí žiadny problém. Nech sa páči, príďte. Dámy a páni, ja som si myslel, že vy ste nacionalisti. Páni poslanci zo SNS, vy nie ste nacionalisti, vy ste obyčajní podvodníci. Vy ste obyčajní 24-karátoví podvodníci, ktorým tuná, kdekoľvek, kde je to len možné, ide o prachy, prachy, prachy a o to, pomáhať si, povedzme, aj s tou rétorikou. Ale pokiaľ ide o to, zachrániť Slovensko od nejakého svinstva, od drog, od gamblerstva ap., tak vy ste úplne v poriadku. Tam nemáte žiaden problém. Samozrejme, ja ako poslanec Národnej rady nebudem hlasovať za žiadne úsilie, ktoré sa týka výrokov jedného pána. Opakujem, keby sa maďarský parlament zaoberal výrokmi pána Slotu o tankoch na Budapešť, tak by som sa im smial, že sú ukomplexovaní maďarskí politici. Ďakujem pekne. (Potlesk.)